Pajjiżna sab ruħu fit-tielet post f'kampjonati Ewropej tas-saħħa u s-sbuħija, organizzati mill-World Beauty Fitness and Fashion (WBFF). Dan permezz ta' Sabrina Grima, li kkompetiet fl-O2 Arena, f'Londra u ħarġet rebbieħa fil-kategorija ta' fitness professjonali. Sabrina għandha 28 sena u f'April li għadda konna semmejna kif tkun ġurnata tipika tagħha: tqum fil-ħamsa ta' filgħodu, tagħmel it- training , tmur ix-xogħol full time sal-ħamsa ta' filgħaxija, u wara tnax-il siegħa mqajma, tmur tħarreġ lin-nies f'dak li jissejjaħ Insanity: wieħed mill-aktar programmi ta' fitness intensivi li hawn fis-suq. Jekk dan mhux biżżejjed, fi tmiem-il ġimgħa Sabrina tmur ġirja fil-kampanja, jek inkella l- gym . Minn eta' żgħira Sabrina dejjem kienet tinteressa ruħha f'attivitajiet bħal żfin u ġiri. Iżda kien sentejn ilu li evolviet Train Insane Malta. Pass li ppermettielha tmur saħansittra New York biex tingħata ċertifikazzjoni. Ottubru ta' sentejn ilu mmarka l-ewwel sehem tagħha f'kompetizzjoni tal-bodybuilding, bl-għajnuna tal-kowċ tagħha. Illum-il ġurnata Sabrina hija kompetittriċi professjonali internazzjonali u bi kburija tgħidilna li rebħet kampjonati Ewropej fil-kategoriji ta' 'fitness' u 'bikini'. Sabrina tħarreġ membri li għandhom kull tip ta' piż u eta' – min ikollu għaxar snin u oħrajn jaqbżu l-ħamsin sena. Jagħmlu training magħha ssib nisa tad-dar, atleti u anke suldati. Ilkoll titkellem dwarhom daqs li kieku kienu membri tal-familja tagħha. Tgħid li l-ikbar sfida hija bejn l-individwu u hu nnifsu. Hija kwistjoni ta' kemm dak li jkun kapaċi jagħti l-massimu tiegħu nnifsu. Lil dawk li ma jħossuhomx xi stat eċċellenti ta' fitness , Sabrina tagħtihom dan il-parir. "Qatt m'hu tard wisq. Ilum hawn ħafna sports u fitness activities li tista' tagħmel . Kulħadd għandu jsib xi ħaga li togħġbu. Jekk timxi, tiġri, tiżfen, terfa' l-ħadid, hi x'inhi, l-importanti li tieħu gost tagħmila u li ssib passjoni, ħalli dejjem iżżommok motivat." Insaqsi lil Sabrina jekk temminx li teżisti sbuħija ideali, u twieġeb 'le'. "Jekk hemm xi ħaga mhux togħġbok fik innifsek , irispetta u ħobb lilek nifsek biżżejjjed biex tibdilha."